text: Forsyningsselskabet Tre-for siger farvel til 50 medarbejdere
  09 februar 2012 kl. 13.27
  Forsyningsselskabet Tre-for siger farvel til 50 medarbejdere, der er beskæftiget med kundeservice- og afregning.
  Fremover bliver det selskabet Logica, der skal stå for service og afregning med Tre-fors kunder.
  Multienergiselskabet har indgået en outsourcings-aftale med Logica og ingen bliver fyret i forbindelse med overdragelsen til Logica.
  - Vi er klar over, at det kan være en betydelig omstilling for de medarbejdere, der nu skal køre til Århus i stedet for Kolding. Men set ud fra en kvalitetsmæssig vurdering og ud fra en økonomisk kendsgerning er det et forretningsmæssigt rigtigt skridt. Konkurrencen er så skarp i dag, at vi ikke kan tillade os at se bort fra den lønsomhed, som denne løsning medfører, siger Tre-fors direktør Knud Steen Larsen.
  